Visit Llíria presenta en Fitur el seu nou programa “Weekend Experience”
17 de Gener de 2025

Visit Llíria presentarà el seu nou paquet turístic “Llíria Weekend Experience” en Fitur 2025 que se celebra del 22 al 26 de gener a Madrid.

“Este programa, flexible i adaptable a les preferències de cada visitant, oferix la possibilitat de passar tot un cap de setmana a la localitat edetana i gaudir, amb diferents alternatives, del patrimoni, la història, la música i la gastronomia de la nostra ciutat”, ha explicat el regidor de Turisme, Paco García.

Al llarg de tres dies, l'oferta inclou visites a monuments i jaciments emblemàtics del municipi com l'església de la Sang, els Banys Àrabs, les Termes Romanes de Mura i els Mausoleus també d'esta època, el Forn de la Vila o l'antiga ciutat ibera d’Edeta. 

El passeig pels seus carrers també permet contemplar la majestuositat de la façana barroca de la Basílica de l'Assumpció o l'edifici renaixentista de Ca la Vila.

Visitar Llíria suposa fer un recorregut per la història a través de les diferents cultures que la van poblar i cal no oblidar que compta amb 13 elements declarats Béns d'Interés Cultural, i un d'ells, l'església de la Sang, és Monument Nacional des de 1919.

El “Weekend Experience” contempla també la possibilitat d'assistir als concerts, festivals i esdeveniment musicals que se celebren al llarg de tot any al municipi. Llíria, com a Ciutat Creativa de la Música per la UNESCO, oferix una potent i variada programació. No et pots perdre els festivals eMe (música antiga), El DesenJazz (jazz i música contemporània) i el LLUM Fest (Llíria Universal Music), Edeta Arts, o el Concert de les Bandes com a referent de la música simfònica de banda del panorama valencià, així com el Turia Music, (música electrònica i remember).

Tot això es completa amb l'oferta gastronòmica i comercial del municipi, per a menjar en els seus locals d'hostaleria o portar-te a casa els productes de la marca “Aliments Tradicionals de Llíria”.

Com a alternatives addicionals, es troba també la possibilitat de realitzar ecoturisme al parc de Sant Vicent, rutes eqüestres i de senderisme pel seu extens entorn natural, o experiències de vol amb globus que oferixen impressionants vistes panoràmiques del paisatge de tota la comarca del Camp de Túria.

Distintiu Xarxa DTI-CV

Visit Llíria, en el seu compromís per millorar la qualitat dels seus servicis turístics, arriba enguany a la Fira Internacional de Turisme de Madrid amb el distintiu que acredita al municipi com a part de la Xarxa de Destinacions Turístiques Intel·ligents de la Comunitat Valenciana (DTI-CV).

En este sentit, l'edil Paco García ha assenyalat que el municipi “s'ha estat dotant en l'últim any de les ferramentes necessàries per a planificar el desenvolupament del turisme local, amb l'elaboració del Pla de Sostenibilitat Turística, el Pla Director de Ciutat Creativa UNESCO i el Pla DTI”.

D'esta manera, Llíria ha realitzat una clara aposta per un turisme de qualitat i compromés amb el compliment dels Objectius de Desenrotllament Sostenible (ODS) de l'Agenda 2030. La gestió turística s'està centrant per a facilitar la interacció en diversos eixos d'acció com a governança, sostenibilitat, accessibilitat, innovació i tecnologia, per a millorar les experiències de les persones que visiten la ciutat.

Així, la capital del Camp de Túria ha aconseguit convertir-se en un dels destins de turisme cultural urbà més atractius a la província de València, amb un extraordinari patrimoni històric i amb el seu valor musical únic.